VSL Sklep I Cp 528/2021
Datum: 2021-04-06T02:00:00.000+02:00
ecli: ECLI:SI:VSLJ:2021:I.CP.528.2021
sodisce: Višje sodišče v Ljubljani
oddelek: Civilni oddelek
institut: duševno zdravje - ambulantno zdravljenje - hospitalizacija v psihiatrični bolnišnici - oddelek pod posebnim nadzorom - ugotavljanje pogojev za prisilno hospitalizacijo - pravni interes za pritožbo - procesna predpostavka - zavrženje pritožbe
jedro: Nasprotni udeleženec s pritožbo ne more v ničemer izboljšati svojega položaja v tem nepravdnem postopku, zato tudi nima pravnega interesa za pritožbo zoper sklep, ki je njemu v celoti v korist. Pravni interes pa je ena od procesnih predpostavk za dopustnost pravnega sredstva; če pritožnik nima pravnega interesa za vložitev pritožbe, taka pritožba ni dopustna in jo sodišče druge stopnje zavrže, ne da bi se spuščalo v vsebinsko presojo pritožbenih razlogov.
zveza: ZDZdr člen 39

## Jedro

Nasprotni udeleženec s pritožbo ne more v ničemer izboljšati svojega položaja v tem nepravdnem postopku, zato tudi nima pravnega interesa za pritožbo zoper sklep, ki je njemu v celoti v korist. Pravni interes pa je ena od procesnih predpostavk za dopustnost pravnega sredstva; če pritožnik nima pravnega interesa za vložitev pritožbe, taka pritožba ni dopustna in jo sodišče druge stopnje zavrže, ne da bi se spuščalo v vsebinsko presojo pritožbenih razlogov.

## Izrek

Pritožba se zavrže.

## Obrazložitev

1. Z izpodbijanim sklepom je sodišče prve stopnje odločilo, da se nasprotni udeleženec odpusti z zdravljenja na oddelku pod posebnim nadzorom. Tako je sklenilo, ker je po izvedenem dokaznem postopku ugotovilo, da v času, ko se vodi postopek, niso izpolnjeni pogoji za prisilno hospitalizacijo iz 39. člena Zakona o duševnem zdravju.1

2. Zoper sklep vlaga pritožbo nasprotni udeleženec, ki med drugim navaja, da je politično preganjan. V bolnišnici ... so ugotovili, da je urejen, umirjen in luciden.

3. Pritožba ni dopustna.

4. Sodišče prve stopnje je odločilo, da se nasprotnega udeleženca (pritožnika) odpusti z zaprtega oddelka psihiatrične bolnišnice. S tem je odpravilo vse omejitve njegove osebne svobode, ki so nastopile, ko je bil sprejet na zaprti oddelek. Izpodbijani sklep je za pritožnika najbolj ugodna odločitev, ki jo lahko sodišče sprejme v postopku po ZDZdr. Sklep mu ne nalaga nobenih obveznosti ali omejitev.

5. Nasprotni udeleženec s pritožbo ne more v ničemer izboljšati svojega položaja v tem nepravdnem postopku, zato tudi nima pravnega interesa za pritožbo zoper sklep, ki je njemu v celoti v korist. Pravni interes pa je ena od procesnih predpostavk za dopustnost pravnega sredstva; če pritožnik nima pravnega interesa za vložitev pritožbe, taka pritožba ni dopustna in jo sodišče druge stopnje zavrže, ne da bi se spuščalo v vsebinsko presojo pritožbenih razlogov.

6. Zato se pritožbeno sodišče tudi ne opredeljuje do posameznih pritožbenih navedb (ki po vsebini sploh ne izpodbijajo odločitve prvostopenjskega sodišča). V zvezi s pritožnikovimi prošnjami, da naj sodišče posreduje različna pisanja, prošnje in zahteve Upravnemu sodišču RS, pa pojasnjuje, da sodišča ne opravljajo za stranke tovrstnih storitev.

7. Pritožbeno sodišče je pritožbo nasprotnega udeleženca glede na vse povedano na podlagi 1. točke 365. člena Zakona o pravdnem postopku2 v zvezi z 42. členom Zakona o nepravdnem postopku3 zavrglo kot nedopustno (zaradi pomanjkanja pravnega interesa).

1 Uradni list RS, št. 77/2008 in nadaljnji, v nadaljevanju ZDZdr.  
2 Uradni list RS, št. 73/2007 – UPB-3 in nadaljnji.  
3 Uradni list RS, št. 16/2019.